《桃花岭》
清代·赵以文

暮宿岭下村，晓度村边岭。危磴多盘纡，群峰竞秀颖。

层叠耸崚峋，周遭俯清迥。肩舆一径通，亭午欣跻嵿。

石乱溪泉喧，烟深崖树暝。古藤垂复缠，苦竹欹且挺。

回看晓来途，苍茫隔云影。阴风欻吸来，寒气侵衣领。

空忆桃花春，萧萧山谷冷。冲寒陟崎岖，局蹐不遑骋。

心神已屡惊，吁嗟乎险境。如彼九折坂，乘险语堪省。

长啸《归去来》，明湖理烟艇。

作者简介：浙江钱塘人，字允明，号止庵。康熙间尝游京师，入馆绘《万寿图》。出居庸关，画塞外花草，识其名以归。